ПРОГРАМ

ПОДРШКЕ РАЗВОЈУ ПОСЛОВНЕ ИНФРАСТРУКТУРЕ ЗА 2017. ГОДИНУ

I. УВОДНЕ ОДРЕДБЕ

Законом о буџету Републике Србије за 2017. годину („Службени гласник РС”, број 99/16), у члану 8, Раздео 20 - Министарство привреде, Програм 1505 – Регионални развој, функција 411 – Општи економски и комерцијални послови, Пројекат 4004 - Подршка развоју пословне инфраструктуре, економска класификација 511 - Зграде и грађевински објекти, предвиђена су средства у висини од 365.824.000,00 динара, намењена за Програм подршке развоју пословне инфраструктуре за 2017. годину (у даљем тексту: Програм).

Износ средстава из става 1. ове главе опредељује се за реализацију:

1. мера инфраструктурног опремања пословних зона;
2. мера унапређења инфраструктурних капацитета у циљу повезивања пословних зона са окружењем.

Програм спроводи Министарство привреде (у даљем тексту: Министарство).

II. ЦИЉ И НАМЕНА ПРОГРАМА

Циљ Програма је подршка развоју пословне инфраструктуре, стварање повољних услова за привлачење инвестиција унапређењем привредног амбијента и отварање нових радних места.

Намена Програма која се реализује кроз меру инфраструктурног опремања пословних зона је учешће у финансирању реализације пројеката изградње, реконструкције, рехабилитације или санације саобраћајне, комуналне, електроенергетске, енергетске и остале инфраструктуре и објеката у пословној зони.

Намена Програма која се реализује кроз меру унапређења инфраструктурних капацитета у циљу повезивања пословних зона са окружењем је учешће у финансирању реализације пројеката изградње, реконструкције, рехабилитације или санације саобраћајне, комуналне, електроенергетске, енергетске и остале инфраструктуре која обезбеђује доступност пословне зоне и њено функционално интегрисање у окружење.

III. ПОДНОСИЛАЦ ПРИЈАВЕ ПРОЈЕКТА

Подносилац пријаве пројекта је јединица локалне самоуправе на чијој територији је планирана реализација одређеног пројекта, а уколико пројекат реализује више јединица локалне самоуправе, подносилац пријаве пројекта су јединице локалне самоуправе које заједно реализују пројекат (у даљем тексту: Подносилац пријаве).

Подносилац пријаве може поднети једну пријаву пројекта.

IV. ФИНАНСИРАЊЕ ПРОЈЕКТА

Министарство учествује у финансирању пројекта у висини до 60% вредности пројекта без ПДВ.

Из буџета Подносиоца пријаве финансира се преостала вредност пројекта без ПДВ као и ПДВ на укупну вредност целог пројекта, у складу са прописима којима се уређује порез на додату вредност.

V. УСЛОВИ ЗА ДОДЕЛУ СРЕДСТАВА ПРОГРАМА

Услови за доделу средстава Програма су:

* 1. да је реализација пројекта у складу са циљем и наменом Програма;
  2. да је суфинансирање пројекта предвиђено од стране Подносиоца пријаве у висини припадајућег износа;
  3. да је пројекат у складу са просторним и урбанистичким плановима јединице локалне самоуправе.

VI. ДОКУМЕНТАЦИЈА ЗА ПРИЈАВЉИВАЊЕ ПРОЈЕКТА НА ЈАВНИ ПОЗИВ

Документација која се обавезно доставља приликом пријављивања пројекта на јавни позив:

1. правилно попуњен Образац – Пријава пројекта за Програм подршке развоју пословне инфраструктуре за 2017. годину;
2. извод из одлуке о буџету Подносиоца пријаве са позицијом на којој су предвиђена средства за суфинансирање пројекта. Уколико средства за суфинансирање пројекта нису предвиђена у моменту подношења пријаве доставља се изјава да ће средства за суфинансирање пројекта бити обезбеђена одлуком о буџету Подносиоца пријавe у року од десет дана од доделе средстава;
3. пројекат за извођење или главни пројекат по којем је издат акт надлежног органа на основу којег се изводе радови (у оригиналу или овереној копији или скениран у електронском формату на CD);
4. Уз пројекат за извођење доставља се CD са следећом документацијом:
   * скениране стране на којима се види изјава главног пројектанта и изјава одговорних пројектаната којима се потврђује да је пројекат израђен у складу са локацијским условима, грађевинском дозволом, пројектом за грађевинску дозволу, прописима и правилима струке;
   * текстуалне и графичке прилоге;
   * предмер и предрачун радова у Excel формату у којем је свака врста радова и њихова рекапитулација одвојено приказана у једном документу. Такође обавезна је и збирна рекапитулација која садржи све врсте радова;
   * скенирану рекапитулацију радова са потписом и печатом одговорног пројектанта;
   * скенирану ситуацију на катастарско – топографској подлози, оверену од стране надлежних институција;
   * скениране услове и сагласности надлежних институција.

Уз главни пројекат по којем је издат акт надлежног органа на основу којег се изводе радови доставља се CD са следећом документацијом:

* + скениране стране на којима се види потврда о извршеној техничкој контроли и печат органа надлежног за издавање акта на основу којег започиње извођење радова;
  + текстуалне и графичке прилоге;
  + предмер и предрачун радова у Excel формату у којем је свака врста радова и њихова рекапитулација одвојено приказана у једном документу. Такође обавезна је и збирна рекапитулација која садржи све врсте радова;
  + скенирану рекапитулацију радова са потписом и печатом одговорног пројектанта;
  + скенирану ситуацију на катастарско – топографској подлози, оверену од стране надлежних институција;
  + скениране услове и сагласности надлежних институција;

1. акт надлежног органа на основу којег се изводе радови на пројекту за који је поднета пријава;
2. решење о давању сагласности на студију о процени утицаја на животну средину (уколико студија о процени утицаја на животну средину није потребна, доставља се акт надлежног органа о тој чињеници);
3. лист непокретности;
4. извод из планског документа као доказ о постојању пословне зоне;
5. најмање пет фотографија локације где ће се изводити радови;
6. уговор односно други одговарајући акт са потенцијалним инвеститором или писана намера потенцијалног инвеститора;
7. изјава Подносиоца пријаве да за потребе реализације пројекта обезбеђује стручни надзор над извођењем радова на реализацији пројекта.

Сва наведена документација доставља се у оригиналу или овереној копији и скенирано у електронском формату на CD, сложена по редоследу из става 1. ове главе.

VII. КРИТЕРИЈУМИ ЗА ОЦЕЊИВАЊЕ И ОДАБИР ПРОЈЕКТА

Критеријуми за оцењивање и одабир пројекта су следећи:

1. ефекти пројекта;
2. одрживост пројекта;
3. постојање намере инвеститора за инвестирање;
4. планирани број нових радних места након реализације пројекта.

Наведени критеријуми за оцењивање и одабир пројекта детаљно су разрађени у Прилогу - Критеријуми за оцењивање и одабир пројекта.

VIII. ЈАВНИ ПОЗИВ, ОЦЕЊИВАЊЕ И ОДАБИР ПРОЈЕКТА

Министарство објављује јавни позив у „Службеном гласнику Републике Србије” и на интернет страни Министарства.

Рок за подношење пријаве пројекта је 15 дана од дана објављивања јавног позива у „Службеном гласнику Републике Србије”.

Испуњеност услова за доделу средстава из главе V. овог програма као и достављену документацију из главе VI. овог програма утврђује Комисија за оцењивање и одабир пројеката (у даљем тексту: Комисија), коју решењем образује министар привреде.

Комисија ће разматрати само пријаве пројеката које су благовремено поднете и комплетне.

Комисија може вршити додатну проверу поднете документације и тражити додатне информације, али само од Подносиоца пријаве који је испунио услове из Програма и јавног позива.

У складу са критеријумима за оцењивање и одабир пројекта из главе VII. овог програма, Комисија врши рангирање пројеката.

Комисија утврђује Предлог одлуке о распореду и коришћењу средстава за подршку унапређења пословне инфраструктуре за 2017. годину и доставља министру привреде.

Одлуку о распореду и коришћењу средстава за подршку унапређења пословне инфраструктуре за 2017. годину (у даљем тексту: Одлука) доноси министар привреде.

Одлука садржи: назив Подносиоца пријаве, назив пројекта, место улагања и висину одобреног износа средстава за реализацију пројекта и објављује се у „Службеном гласнику Републике Србије” и на интернет страни Министарства.

У случају да се средства из главе I. овог програма не искористе у потпуности, односно уколико у току 2017. године дође до уштеде приликом уговарања пројекта или другог разлога који онемогућава почетак реализације пројекта, Одлука се може изменити односно допунити рангираним пројектима према већ утврђеном редоследу, а уколико то из било ког разлога није могуће, Министарство може расписати нови јавни позив.

Јавне набавке за потребе реализације пројеката Министарство ће спровести у складу са законом којим се уређују јавне набавке.

Након спроведеног поступка јавне набавке Министарство, Подносилац пријаве и изабрани понуђач закључују уговор за реализацију пројекта.

IX. ПРАЋЕЊЕ РЕАЛИЗАЦИЈЕ ПРОЈЕКТА

Министарство ће путем својих стручних служби обезбедити континуирано праћење реализације сваког одабраног пројекта са свих аспеката реализације (техничке, финансијске, правне и др.).

Подносилац пријаве обезбеђује стручни надзор над извођењем радова на реализацији одабраног пројекта.